Nordjyllands længstsiddende borgmester hedder Mogens Christen Gade - og han kan med al sandsynlighed føje fire år til sin rekord. Med 28,7 procent af stemmerne får Gade og Venstre 13 mandater. Det er en tilbagegang på et mandat og Venstre mister dermed sit absolutte flertal i den 27 mand store kommunalbestyrelse. Klokken 23:50 trådte Mogens Christen Gade ud af forhandlingslokalet med den ikke overraskende melding om, at han fortsætter som borgmester. Det sker i en bred konstituering, der omfatter 25 af de 27 mandater i kommunalbestyrelsen. Kun Dansk Folkeparti og Nye Borgerlige står uden for aftalen. Den endelige konstituering - uddeling af formandskaber i udvalg samt posten som viceborgmester - skal først klarlægges på fredag. Konservative er efter fravær i den siddende kommunalbestyrelse kommet ind med to mandater mens også Nye Borgerlige får en plads blandt de udvalgte 27. Socialdemokratiet beholder sine otte mandater og får selskab af SF, der også er nye i Jammerbugt Kommunes kommunalbestyrelse. Dansk Folkeparti mister et enkelt mandat - det er dog resultatet af et blodigt valg hvor partiet går tilbage med 7,6 procentpoint til 6,8 procent.

Referat:
Venstre-borgmesteren går fra 14 til 13 mandater - og skal finde støtte hos andre partier for at fortsætte som borgmester.